《渡江云 为虎观二丈题梅梁渔隐册》
清代·杨芸

旧游何处觅，冰绡尺幅，淡碧写湖天。湖平诗意远，觅个青蓑，小艇泛凉烟。

生香不断，访梅花、戴雪庐边。有数点、素鸥迎棹，仿佛石湖仙。

那年。鲈乡村树，遂得初衣，佳景堪留恋。须重向、溪阴种柳，岸曲栽莲。

一帆遥指潇湘浦，忆吴艭、听雨闲眠。燃楚竹、且分石鼎清泉。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。